Ook by Clicks koop jy nou van agter plastiek | Netwerk24
Kassiere werk nou van agter plastiekversperrings in Clicks.
Verpakkers en ander werknemers wat in Clicks werk, is almal ook van 'n plastiekgesigmasker voorsien. Dié maskers is soortgelyk aan wat Makro ook vir al sy werknemers aangeskaf het.
Luidens 'n verklaring is Clicks se maskers spesiaal ontwerp om beskerming te bied teen druppeltjies wat vrygestel word as iemand hoes, nies of selfs praat.
Die winkelgroep het gratis griepinspuitings aan al sy werknemers aangebied om hul immuniteit te versterk.
Clicks is oop te midde van die staat van inperking aangesien hy noodsaaklike items soos toiletware en medisyne verskaf.
Clicks se personeel dra almal nou spesiale plastiekmaskers.
Sedick Arendse, bedryfshoof van Clicks-winkels, doen 'n beroep op alle verbruikers om gedurende die inperkingstyd 'n veilige afstand te handhaaf en kontak met mekaar en werknemers tot die minimum te beperk.
Daarom beperk Clicks die getal mense in sy winkels en het hy in die apteek en by kassiere merkers op die vloer gesit om aan te dui hoe ver klante hier van mekaar moet staan as hulle in 'n ry wag.